Godsdiens in skole: Organisasie sê dis deel van menseregte | Netwerk24
Godsdiens in skole: Organisasie sê dis deel van menseregte
Deur Sonja Carstens 21 Februarie 2016 00:15
Nóg 'n groep wil toetree tot die hofgeveg oor godsdiens in skole – en dié organisasie meen hulle het die goue middeweg gevind.
Cause for Justice (CFJ), 'n menseregteorganisasie, sê hulle kan die hof help om tot 'n gepaste bevinding te kom. Hulle doen daarom aansoek om as 'n vriend van die hof toegelaat te word.
Die Organisasie vir Godsdiensonderrig en Demokrasie (Ogod) durf ses skole in dié toetssaak aan omdat hulle glo 'n Christelike karakter en etos bo ander gelowe bevorder.
Ogod meen dit is ongrondwetlik omdat onderwysers alle godsdienstige beskouings, selfs satanisme, met dieselfde respek behoort te behandel.
Die ses skole, bygestaan deur die beheerliggaam-organisasie Fedsas, sê weer hul skoolgemeenskappe is oorwegend Christelik en dít moet gerespekteer word.
Rapport het vroeër berig die departement van basiese onderwys sê weer sy beleid oor godsdiens verbied reeds gevalle waar 'n skool homself as byvoorbeeld 'n "Christelike skool" kan identifiseer terwyl ander gelowe uitgesluit word.
CFJ se standpunt is dat die staat nie dié sekularisme op skole kan afdwing nie omdat dit self 'n ideologiese denkwyse is.
Norris Craig Snyders, 'n lid van die uitvoerende komitee van CFJ, sê die Grondwet maak voorsiening vir godsdiensonderrig en die uitleef van godsdienstige praktyke.
Dis 'n integrale deel van die reg tot menswaardigheid, sê
Leerlinge word geleer om verdraagsaam te wees teenoor diversiteit en word blootgestel aan ander landsburgers wat nie dieselfde godsdiensoortuigings as hulle het nie as godsdiens in skole toegelaat word.
Snyders sê in sy hofstukke van die hooggeregshof in Johannesburg rassediskriminasie loop parallel met die diskriminasie teen geloof.
Anders as byvoorbeeld die VSA is daar nie 'n streng skeiding tussen geloof en die staat in Suid-Afrika nie, argumenteer Snyders.
Hy sê ons howe het al in verskeie uitsprake geloof in 'n positiewe lig bevorder en beklemtoon dat daar billike voorsiening moet wees vir godsdienstige praktyke.
Volgens Snyders het die regering nie die hulpbronne om die onderskeie godsdienste te bevorder nie en die publiek het dus 'n plig om godsdiensregte te bevorder.
"Die hof sal moet beslis of die feit dat die staat 'n skool finansier, beteken dat die staat meer beheer het oor 'n skool. Kan die staat 'n ideologiese sienswyse soos liberalisme of Christenskap op 'n skool afdwing?" wil ­Snyders weet.